b"\n_START_ARTICLE_\nPresidents' Trophy\n_START_PARAGRAPH_\nPresidents' Trophy er et trof\xc3\xa6 der \xc3\xa5rligt gives til det hold i National Hockey League (NHL) som opn\xc3\xa5r flest point i grundspillet.\n_START_SECTION_\nHistorie\n_START_PARAGRAPH_\nTrof\xc3\xa6et blev introduceret ved starten af s\xc3\xa6sonen 1985-86 af ligaens bestyrelse._NEWLINE_Vinderen af Presidents' Trophy er garanteret fordel af hjemmebane i evt. syvende og afg\xc3\xb8rende kampe igennem hele slutspillet. P\xc3\xa5 trods af denne fordel er det kun sket 6 gange at vinderen af Presidents' Trophy ogs\xc3\xa5 vandt Stanley Cuppen samme s\xc3\xa6son._NEWLINE_I den s\xc3\xa5kaldte Original Six \xc3\xa6ra blev Prince of Wales Trophy uddelt efter samme kriterier som man i dag uddeler Presidents' Trophy. Fra 1967-68 til og med 1980-81 s\xc3\xa6sonen blev Prince of Wales Trophy givet til vinderen af Eastern Division (Wales Conference fra 1974) og Clarence S. Campbell Bowl blev tilsvarende givet til vinderen af Western Division (Campbell Conference fra 1974). I denne periode blev der ikke givet noget trof\xc3\xa6 til det bedste hold i hele ligaen og i perioden fra 1981-82 til og med 1984-85-s\xc3\xa6sonen blev der slet ikke uddelt noget trof\xc3\xa6 idet Prince of Wales Trophy og Clarence S. Campbell Bowl fra s\xc3\xa6sonen 1981-82 blev givet til de hold der vandt slutspillet i de respektive Conferencer (og dermed kvalificerede sig til Stanley Cup-finalen.) Fra 1985-86 s\xc3\xa6sonen blev Presidents' Trophy indf\xc3\xb8rt._NEWLINE_Det eneste hold der har vundet Presidents' Trophy mere end to gange er Detroit Red Wings som har vundet trof\xc3\xa6et 6 gange. Det b\xc3\xb8r dog n\xc3\xa6vnes at Montreal Canadiens er sluttet f\xc3\xb8rst i grundspillet hele 21 gange, omend holdet ikke har pr\xc3\xa6steret dette i tiden efter Presidents' Trophy's indf\xc3\xb8relse. Detroit er sluttet f\xc3\xb8rst 18 gange og Boston Bruins har opn\xc3\xa5et dette 12 gange."